Dallas: ‘Skiet van beamptes ergste ná 9/11’President Obama veroordeel dié skietery by die Nato-samesprekings in Pole. Pres. Barack Obama het hom Vrydag uitgespreek teen die skietdood van vyf polisiebeamptes in Dallas, Texas. Ses ander, onder wie ŉ lid van die publiek, is beseer. Volgens die National Law Enforcement Officers Memorial Fund was dié skietery die dodelikste dag vir wetstoepassers in die geskiedenis van die land sedert 11 September 2001. Die lid van die publiek is Shetamia Taylor. Sy het die Black Lives Matter-protesoptog saam met haar vier seuns tussen 12 en 17 jaar oud bygewoon. Haar suster, Theresa Williams, het gesê Shetamia het haar lyf oor haar kinders gewerp om hulle teen die aanval te beskerm en is in die proses gewond. Obama het gesê dat die skietery “sinneloos” en “ŉ ongelooflike groot tragedie” is. “Ons is steeds nie seker van al die feite nie. Waarvan ons wel seker is, is dat die aanvalle op wetstoepassers fyn beplan en afskuwelik was,” het Obama gesê. Hy het by die Navo-samesprekings in Warskou in Pole gepraat waar hy met leiers van die Europese Unie vergader. “Hierdie beamptes is geteiken en ons gebede is met hulle en hul families. Polisiebeamptes het ŉ ongelooflik moeilike werk en die meerderheid doen hul werk baie goed.” Obama het gesê hulle sal meer te wete probeer kom oor die verdagtes se motiewe. “Laat ek dit duidelik stel, daar is geen regverdiging vir hierdie aanvalle nie. Enigiemand wat skuldig bevind word aan hierdie misdade sal ten volle gestraf word. Geregtigheid sal geskied.” Hy het weer die kwessie van vuurwapenbeheer in Amerika opgehaal en gesê: “Ons weet as mense gewapen is, maak dit ongelukkig hierdie soort aanvalle dodeliker en nog meer tragies. Ons sal hierdie werklikheid in die oë moet staar en aanraak.” Maroela Media het vroeër berig vyf polisiebeamptes is Donderdagaand in Dallas, Texas, deur skerpskutters doodgeskiet tydens protesaksies oor die skietdood van twee swart mans. ŉ Polisiebeampte van Minnesota het Philando Castile Woensdag doodgeskiet terwyl hy in ŉ motor was saam met sy vriendin, Diamond Reynolds, en ŉ kind. Die nadraai van die skietery is regstreeks uitgesaai en die video is duisende kere op Facebook gedeel. Die polisie voer aan Castile is geskiet nadat dit vir beamptes gelyk het of hy ŉ vuurwapen wou uitpluk. Sy vriendin voer egter aan hy wou sy rybewys uithaal. ŉ Selfoonvideo het ook die ronde begin doen van Alton Sterling wat deur twee wit polisiebeamptes teen die grond gehou word en toe summier geskiet is. Volgens die polisie het dit voorgekom of Sterling gewapen was. Verskeie bekendes soos Donald Trump en Shonda Rhimes het hulle op Twitter uitgespreek teen die skietery. Lees die vorige berigte oor Dallas hier.